“Sa Aking Kaarawan”


may mga panahong tila pinagmamadali ka, dahil mahirap ang buhay, at kinakailangan nang tapusin ang paghahanda sa pakikipagsapalaran sa magulong mundo. 


kailangang maging praktikal. Kailangang gamitin ang utak. lalong-lalo na sa pag-gawa ng desisyon kung paano ito patatakbuhin. Ang dami nilang sinasabi. Kesyo kailangang mas bigyang halaga kung ano ang ika-uunlad, ikaaahon sa hirap. Tsaka na yung pagiging masaya, yung pagiging kuntento sa bahaging gagampanan mo sa buhay na minsan mo lamang mararanasan. Kailangang isipin ang kaginhawaan. Pilit ka nilang itutulak tungo sa landas na hindi mo alam kung saan patutungo. Kapag dumating ang panahon na naaaninag mo na ang destinasyon ng daang ito at nalaman mo na hindi ito ang iyong nais ay pilit ka paring patutuluyin. Pilit kang patatalunin sa mistulang banging alam mong iyong kalulunuran kapag naglaon, dahil hindi ito ang daan na kaya mo, hindi ito ang daang gusto mo. 


Nakakabagot! Ang gawin ang isang bagay na di mo nais sa matagal na panahon. Ang pilit na pagbigay ng interes sa isang kaalaman na hindi mo naman nais tarukin. Niloloko mo na nga sila, pati ang sarili mo, niloloko mo pa. 


Ngayong isa na namang yugto ng buhay mo ang nagdaan, ano ang masasabi mo? Kumpleto ka ba? Nararamdaman mo ba na ikaw ay dahan-dahang bumabyahe patungo sa paroroonang nais mong makamit? Malapit ka na sa pupuntahan mo! natatanaw mo na ba? Nagugustuhan mo ba ang nakikita mo?


Tangina! Ayoko dun! Nakikita ko, at ayoko ang natatanaw ko! Marahil ay maganda sa iyong mga mata, ngunit sa akin, ang landas na ito ay nagtatapos sa isang madumi at mabahong lugar. Ayoko! Pakiramdam ko ay abot-ilong na ang kumunoy na kumakain sa aking pangarap, sa aking pagkakakilala sa sarili. malapit na at pati ang mata ko ay lulubog na rin, at wala nang matitira sa aking kamalayan kundi ang alaala ng aking minsang sumibol na pangarap na noo'y malayang humihinga sa aking pagkatao. 


Sana'y binabangungot lamang ako. Gusto kong gumising sa kaisipang isa lamang masamang panaginip na huli na ang lahat upang bigyang direksyon ang aking mga pangarap. Ayokong mabuhay at mamatay na ang sambit ay 'sana'. Isang taon na naman ang nagdaan, at ayokong isiping nasayang lamang. Ang taong ito ay punong-puno ng senyales na ang mundong ginagalawan ko ay hindi angkop sa aking anyo, bilang tao. Kaya pala. Hindi siguro ako tamad. Pati sa pag-gising sa umaga. Pati sa pagpasok sa mga asignatura na di ko mabigyang-halaga. Hindi pala ako parisukat, at dati ko pa itong alam. Wala lamang akong ginawang paraan. Noon yon. 


Isa lamang ang natitiyak ko: hindi puputi at malalagas ang aking buhok sa lugar na ito. Kung kinakailangang himukin ko ang lahat ng tao sa aking paligid ay gagawin ko. Dahil kailangan kong gampanan ang responsibilidad ko bilang tao: ang gamitin ang kanyang husay ayon sa larangan na babagayan nito, upang maging ganap na prodaktibo. Pag lola na'ko, ang ikwekwento ko sa aking mga apo at apo sa tuhod ay hindi isang kwentong puno ng pagsisisi. Bagkus ay puno ng tagumpay, at isang malaking buntong-hininga na buti na lamang ay pinili kong marinig, at piliin ang aking ikaliligaya.


Pagdating ng panahong iyon, marahil ay hindi ko na rin ikakahiya ang ipilyedo ko. 

(huh?)

